พอดีไปอ่านเจอมาว่า การกินยาคุมกำเนิดนั้น มันไปเพิ่ม % ในการเกิดมะเร็งเต้านม การที่เราจะกินยาคุมเราควรที่จะไปปรึกษาแพทย์ มากกว่าการที่เราซื้อกินเองหรือป่าวคะ เพราะคนรอบข้างส่วนใหญ่ กินมาแล้วเป็นปีๆก็ยังดูปกติดี ไม่มีอะไรเกิดขึ้น หนูกินมา7เดือนแล้ว แต่ตอนนี้หยุดกินมาได้ประมาณ 3วันแล้วค่ะ ทางที่ดีหนูควรไปปรึกษาแพทย์ใช่มั้ยคะ แล้วกินมา7เดือน มันเพิ่มโอกาสได้เหมือนกันใช่มั้ยคะ
สวัสดีค่ะ ปัจจัยเสี่ยงของการเกิดมะเร็งเต้านมนั้นมีหลายสาเหตุ ได้แก่ พันธุกรรม ปัจจัยจากสภาพแวดล้อมและอาหาร ปัจจัยจากฮอร์โมน เช่น การเริ่มมีประจำเดือนมาเร็ว (ก่อนอายุ 12 ปี) ประจำเดือนหมดช้า (หมดประจำเดือนหลังอายุ 55 ปี) มีบุตรคนแรกหลังอายุ 30 ปี หรือไม่มีบุตร การใช้ฮอร์โมนเสริมในผู้ที่หมดประจำเดือนไปแล้ว เป็นต้น ส่วนการใช้ยาเม็ดคุมกำเนิดนั้น มีบางการศึกษาพบว่า อาจเพิ่มความเสี่ยงในการเกิดมะเร็งเต้านมได้ หากใช้ตั้งแต่วัยรุ่น อย่างไรก็ตามหลังมีการหยุดใช้ยาตั้งแต่ 10 ปีขึ้นไป ความเสี่ยงของการเกิดมะเร็งเต้านมจะกลับมาเท่ากับผู้ที่ไม่เคยใช้ยาเม็ดคุมกำเนิดแต่ทั้งนี้ ก็มีผลการศึกษาบางงานวิจัยที่ไม่พบความความสัมพันธ์อย่างมีนัยสำคัญของความเสี่ยงการเกิดมะเร็งเต้านมกับการใช้ยาเม็ดคุมกำเนิด ไม่ว่าจะเคยใช้มาก่อน หรือกำลังใช้อยู่ ระยะเวลาการใช้ ปริมาณ การเริ่มใช้ยาก่อนอายุ 20 ปีแต่อย่างใดค่ะดังนั้น คำแนะนำคือ หากมีความจำเป็นต้องคุมกำเนิดเป็นระยะเวลายาวนาน คสรเลือกวิธีการฝังยาคุมกำเนิด หรือฉีดยาคุมกำเนิดชนิด 3 เดือน ซึ่งเป็นวิธีการคุมกำเนิดที่เป็นฮอร์โมนชนิดโปรเจสเตอโรนเพียงตัวเดียว ดังนั้น ก็จะไม่เสี่ยงต่อการเกิดมะเร็งของระบบสืบพันธ์ุค่ะ แต่หากต้องการคุมกำเนิดเป็นระยะเวลาสั้นๆ ไม่ติดต่อกัน ก็อาจเลือกทานยาคุมกำเนิดได้ค่ะ หรือหากมีบุตรแล้ว และไม่ต้องการมีอีก การเลือกวิธีการทำหมันก็จะปลอดภัยที่สุดค่ะสำหรับการเริ่มทานยาคุมกำเนิด หากไม่ได้มีโรคประจำตัวอะไร ก็สามารถปรึกษาเภสัชกรเพื่อซื้อยาทานเองได้ ไม่จำเป็นต้องพบแพทย์ค่ะ แต่หากมีโรคประจำตัวต่างๆ ก็ควรปรึกษาแพทย์ก่อนการใช้ยาคุมกำเนิด และเลือกวิธีที่เหมาะสมค่ะ